सेंसेक्स 355 पॉइंट बढ़कर बंद, NCLT से HDFC और HDFC बैंक के मर्जर को मंजूरी
BSE NSE Sensex Today, Stock Market Latest Updates; ग्लोबल मार्केट से मिले पॉजिटिव संकतों के बाद आज यानी शुक्रवार (17 मार्च) को भारतीय शेयर बाजार में भी बढ़त देखने को मिल रही।
ग्लोबल मार्केट से मिले पॉजिटिव संकतों के बाद आज यानी शुक्रवार (17 मार्च) को भारतीय शेयर बाजार में भी बढ़त देखने को मिली। सेंसेक्स करीब 600 अंक चढ़कर खुला और दिन के निचले स्तर 57,503 तक पहुंचा, लेकिन आखिरी घंटों में बाजार में रिकवरी देखने को मिली और यह 355 अंक या 0.62% मजबूती के साथ 57,989 पर बंद हुआ। सेंसेक्स के 30 में से 21 शेयरों में बढ़त और 9 में गिरावट रही।
निफ्टी भी 139 अंक से चढ़ा है, यह 17,125 के स्तर पर बंद हुआ। इसके 37 शेयरों में खरीदारी और 13 में बिकवाली रही। बाजार की इस तेजी में रियल्टी, मेटल, IT और बैंकिंग स्टॉक्स सबसे आगे रहे। NSE के रियल्टी इंडेक्स में 3.03%, मेटल में 2.39% और IT में 1.18% की मजबूती रही। निफ्टी बैंक में 1.19% और प्राइवेट बैंक 1.13% तक चढ़े। मीडिया और फार्मा सेक्टर में 1% तक की गिरावट रही।
अडाणी एंटरप्राइजेज 1.64% चढ़ा
अडाणी ग्रुप के 10 शेयरों में 7 में आज तेजी रही। फ्लैगशिप कंपनी अडाणी एंटरप्राइजेज का शेयर करीब 1.64% चढ़ा। पोर्ट में 0.21% की तेजी रही। ग्रीन एनर्जी और ट्रांसमिशन के शेयर में 5% का अपर सर्किट लगा। विल्मर में 1.63%, टोटल गैस 0.96% और पावर के शेयर में 0.60% की बढ़त रही। ग्रुप की सीमेंट कंपनी ACC में 1.19% रही। अंबुजा सीमेंट फ्लैट बंद हुआ। NDTV 1.08% गिरा है।
NCLT से HDFC और HDFC बैंक के मर्जर को मंजूरी
HDFC लिमिटेड और HDFC बैंक के मर्जर को NCLT यानी राष्ट्रीय कंपनी कानून न्यायाधिकरण से मंजूरी मिल गई है। बीते साल अक्टूबर महीने में NCLT ने मर्जर के प्रपोजल को मंजूरी देने के लिए शेयरहोल्डर्स की बैठक बुलाने की अनुमति दी थी।
अमेरिकी बाजारों में रही शानदार बढ़त
अमेरिका को फर्स्ट रिपब्लिक बैंक को बचाने के लिए कुछ बैंकों ने 30 बिलियन डॉलर का रेस्क्यू पैकेज बनाया है। इस कारण गुरुवार को अमेरिका के स्टॉक मार्केट में तेजी देखने को मिली। डाउ जोन्स 371.98 अंक बढ़कर 32,246.55 के लेवल पर बंद हुआ। S&P 500 इंडेक्स में 68.35 अंकों की तेजी रही। यह 3,960.28 के लेवल पर बंद हुआ। नैस्डैक कंपोजिट 283.23 अंकों या 2.48% बढ़त के साथ 11,717.28 के लेवल पर बंद हुआ।
गुरुवार को सेंसेक्स 79 अंक चढ़ा था
भारतीय शेयर बाजार में गुरुवार (16 मार्च) को बढ़त देखने को मिली थी। सेंसेक्स 79 अंक बढ़कर 57,635 के स्तर पर बंद हुआ था। निफ्टी भी 13 अंक चढ़ा था, यह 16,985 के स्तर पर बंद हुआ। सेंसेक्स के 30 में से 17 शेयरों में बढ़त और 13 में गिरावट रही।
फॉरेन इंस्‍टीट्यूशनल इन्‍वेस्‍टर्स नेट सेलर्स
गुरूवार के कारोबार में फॉरेन इंस्‍टीट्यूशनल इन्‍वेस्‍टर्स (FII) नेट सेलर्स रहे। हीं इस दौरान डोमेस्टिक इंस्‍टीट्यूशनल इन्‍वेस्‍टर्स (DII) नेट बायर्स रहे। NSE पर उपलब्‍ध प्रोविजनल डेटा के अनुसार FII ने बाजार में 282.06 करोड़ रुपए की बिकवाली की। इस दौरान DII ने 2051.45 करोड़ रुपए के शेयर खरीदे।